ריק ג'ונס

| --- | --- |

ריק ג'ונס כאיי בומב, כפי שהוא מופיע על עטיפת החוברת The Incredible Hulk #600 מספטמבר 2009, אמנות מאת אד מקגינס.
 סוג:  גיבור-על
 הוצאה לאור:  מארוול קומיקס
 הופעה ראשונה:  The Incredible Hulk #1 (מאי 1962)
 הופעה אחרונה:  Immortal Hulk #35 (יולי 2020)
 יוצרים:  סטן לי ג'ק קירבי
 מידע
 שם אמיתי:  ריצ'רד מילהאוס "ריק" ג'ונס
 כינויים:  ריק, באקי, הענק הירוק, איי בומב, הלוחש, אבומיניישן
 סטטוס:  לא פעיל - כתוצאה מחזרה לצורתו האנושית
 כוחות:  "כוח הגורל" המאפשר לו שינוי מוגבל במרקם המציאות, יכולות למידה משופרות, מיומנות בקרב פנים אל פנים ובהאקינג. בעבר: כוחות על-אנושיים, מהירות על-אנושית, סיבולת על-אנושית, יכולת הסוואה.
 חבר לשעבר בקבוצה:  S.H.I.E.L.D., האוונג'רס (חבר כבוד), משפחת הענק, בריגדת הצעירים, הבודדים (ספונסר), בעל ברית של רום, שותף לשעבר של הענק הירוק, סטיב רוג'רס/קפטן אמריקה, סאם וילסון/קפטן אמריקה וקפטן מארוול
 דמויות קשורות
 משפחה:  מרלו צ'נדלר-ג'ונס (אישה) פולי (דודה)
 חברים:  האלקית/ג'ן וולטרס, האלק/ברוס באנר, הענק האדום (רֶד), האוונגר'ס, קפטן מאר-וול, קפטן אמריקה, ארבעת המופלאים, קפטן אמריקה החדש (פלקון).
ריק ג'ונס (באנגלית: Rick Jones) הוא דמות בדיונית המופיעה בחוברות הקומיקס הענק הירוק ביקום מארוול קומיקס. דמותו הופיעה לראשונה בחוברת The Incredible Hulk #1 ממאי 1962 ונוצרה על ידי הכותב סטן לי והמאייר ג'ק קירבי.
ריצ'רד מילהאוס "ריק" ג'ונס הוא נער אשר התייתם מהוריו בגיל צעיר, ולאחר שגורש מכמה וכמה בתי יתומים בילדותו בשל בעיות התנהגות ומשמעת, נשלח לבית אומנה ממשלתי ובו סבל מתנאים ירודים ומהתעללות פיזית מצד מנהלי המקום. בגיל 16, ריק התעמת עם מנהל המתקן בדבר כספי הממשלה אותם הוא לוקח לעצמו ולא משתמש בהם למטרתם, ובתגובה המנהל שבר על ראש הגיטרה של ריק, אותה קיבל מאביו בגיל צעיר, שהייתה המזכרת היחידה שלו ממנו. הוא הצליח לברוח מהמקום, ובחודשים שלאחר מכן נדד מעיר לעיר ברחבי החוף המערבי, ועבד בעבודות מזדמנות כדי להתפרנס. כאשר הגיע ריק לניו מקסיקו, הוא נתקל בנערים בני גילו, אשר דיברו על ניסוי צבאי העתיד להתרחש ועוסק בפצצות. במטרה להוכיח כי הוא אמיץ, הוא נסע למקום הניסוי בכוונה לצפות בניסוי מתרחש. כאשר ג'ונס מגיע, הוא פורת את המחסום מה שמעורר את תשומת ליבו של ד"ר ברוס באנר, האחראי על הניסוי העוסק ב"פצצת גמא" - מעין נשק גרעיני המכיל בתוכו מינון גבוה של קרינת גמא, היוצא מן הבונקר כדי להרחיק את ג'ונס ומבקש מעוזרו לדחות את הספירה לאחור. אולם עוזרו של ד"ר באנר היה סוכן סובייטי שלא דחה את הפיצוץ בתקווה שבאנר יהרג. מה שיגרום להקפאת הניסוי. במחשבה שעוזרו עיכב את הספירה לאחור לקראת הפיצוץ, באנר דחף את ריק למחוץ משוכת המגן אך נפל בעצמו לתוך הפיצוץ ונפגע בידי קרני הגמא, שגרמו לו לעבור שינוי צורה ליצור ענקי ואפור. כך, שלמעשה ריק ג'ונס הוא האחראי ליצירתו של הענק הירוק. בשינוי הצורה השני של באנר להאלק, עורו נעשה ירוק, וכך נשאר בכל פעם שעבר שינוי צורה.
בעקבות השתנותו של באנר, ריק הרגיש אשמה בדבר מעורבותו והחליט להפוך לשותפו של הענק, בכך שיסתיר את זהותו הסודית ויגן עליו. במשך הזמן, ריק פיתח שליטה בהאלק, העובדת כאשר הוא ער. כאשר האלק דחה את שליטתו של ריק מעליו, ריק ייסד עם חבריו את "בריגדת הצעירים", שתפקידה היה לסייע להאלק בדרכים שונות וליידע גיבורים בדבר פעילויותיהם של נבלי-על. בעקיפין, ריק והבריגדה הם האחראים להקמת קבוצת "האוונג'רס".
כאשר נבל-העל לוקי השתלט על ההאלק, ריק וחבריו שלחו מסר מצוקה לקבוצת ארבעת המופלאים ולוקי יירט את המסר כדי שהוא יגיע גם לאחיו, תור, במטרה ששני הגיבורים יהרגו זה את זה. אות המצוקה הגיע גם לגיבורים איירון מן, אנט-מן והצרעה, וחמשת הגיבורים מייסדים יחדיו את קבוצת "האוונג'רס" ומביסים את לוקי. מעטה והלך ריק החל לסייע לאוונג'רס בפעילויותיהם, וכאשר הקבוצה הפשירה את קפטן אמריקה, הקפטן טעה לחשוב כי ריק הוא שותפו מיימי מלחמת העולם השנייה, באקי בארנס. ברבות השנים, ריק נעשה לשותפו של קפטן אמריקה באמצעות התחפושת שלו לבאקי, ובהמשך נפרד מקפטן אמריקה ונעשה לשותפו של קפטן מאר-וול. בהמשך ריק חזר לסייע להאלק והתחתן עם השחיינית מרלו צ'נדלר.
שנים לאחר מכן, כאשר האלק חזר מגלותו בכוכב הלכת סאקאר, ריק ניסה להרגיעו ולספר לו על מותו של קפטן אמריקה. כאשר ריק פנה לעזרה מדוקטור סטריינג', הוא הותקף ונפצע בידי בני בריתו של האלק. הוא נלקח מהמקום בידי הענק האדום לאתר הפיצוץ שיצר את הענק הירוק. שם הוא עבר ניסויים בידי חברי קבוצת "אינטליג'נסיה", המנהיג ומודוק, ועבר טרנספורמציה ליצור הדומה במראהו לאבומיניישן בשם איי-בומב (A-Bomb, "פצצה אטומית"). הוא והענק הירוק חברו לגיבורים נאמור, הדבר, הלפיד האנושי, הענקית הירוקה, מון נייט ולקבוצת האוונג'רס העוצמתיים נגד הענק האדום, ובסיום הקרב חוזר לצורתו האנושית ונחטף בידי דוק סמסון (דוקטור דום). לאחר שברח הוא סייע לענקים המופלאים במקרים שונים. בשנת 2014, כאשר האלק פיתח את אישיות "דוק גרין", הוא הזריק לאיי-בומב תרופה למצבו והחזיר אותו למצבו האנושי לצמיתות.
לאחר הירפאו, מוחו של ריק סבל משינויים צדדיים והוא זכה ליכולת למידה משופרת אשר בעקבותיה החליט להפוך להאקטיביסט המכונה "הלוחש". כאשר הדליף לרשת האינטרנט מידע על פרויקט סודי של סוכנות הביון S.H.I.E.L.D., הוא מצא מחסה מידיהם של S.H.I.E.L.D. בבסיסו של קפטן אמריקה החדש ונעשה לשותפו. לאחר שנלכד בידי סוכנת S.H.I.E.L.D. ג'מה סימונס, הצליח לברוח בסיועם של קבוצת מכניקת רעיונות האוונג'רס עד שנלכד באי האוונג'רס בידי קפטן אמריקה. ג'ונס זייף אמנזיה כדי שלא ייכלא, ונעשה לטכנאי בסוכנות S.H.I.E.L.D.. למרות כל זה הוא והאלק נשארו חברים טובים.